OB gee uitstel vir Gordhan oor SAID-eenheidBusisiwe Mkhwebane, die Openbare Beskermer (Foto: ANA) Busisiwe Mkhwebane, die Openbare Beskermer, het Pravin Gordhan, die minister van openbare ondernemings, sewe dae uitstel gegee om ŉ beëdigde verklaring in te dien oor ŉ sogenaamde onwettige geheime eenheid by die Suid-Afrikaanse Inkomstediens (SAID). “Ek wil minister Gordhan ŉ regverdige geleentheid bied om die inligting te verskaf omdat van die inligting al ŉ paar jaar terug dateer,” het Mkhwebane in ŉ verklaring gesê. Die OB het Gordhan se versoek om uitstel toegestaan wat betref die verklaring en stawende dokumente wat hy Dinsdag [23 April] moes indien. Mkhwebane stel ondersoek in na bewerings van onbehoorlike optrede, ŉ oortreding van die Uitvoerende Etiekkode, en beweerde onreëlmatige en onwettige optrede deur Gordhan tydens sy termyn as kommissaris van die SAID. Die OB het gesê haar kantoor sal met ŉ lasbrief die betrokke dokumente direk van die SAID bekom en bygevoeg sy “maak staat op die waarnemende kommissaris, Mark Kingon, dat die SAID haar kantoor sal respekteer as ŉ onafhanklike grondwetlike instansie” en dat hy ook die SAID se grondwetlike verpligting om haar kantoor by te staan, in aanmerking sal neem. Indien haar kantoor nie die betrokke dokumente ontvang nie, sal sy staat maak op die Wet op die Openbare Beskermer, wat betref minagting. Oortreding van die wet kan lei tot ŉ boete van R40 000 en/of tronkstraf tot ŉ maksimum van 12 maande. Mkhwebane stel ondersoek in ná ŉ klag wat EFF-adjunkpresident Floyd Shivambu ingedien het oor die sogenaamde eenheid wat na bewering aktief was terwyl Gordhan aan die hoof van die SAID gestaan het. Gordhan het die uitstel versoek omdat die sewe dae wat hy oorspronklik gegun nie, nie voldoende tyd was om ŉ omvattende beëdigde verklaring in te dien vir Mkhwebane se ondersoek nie.